Diari Oficial de la Generalitat Valenciana


Sumari del DOGV 5260, del 17-05-2006 (2006/4484)

Estatuts de la Fundació de la Comunitat Valenciana per a la innovació urbana i l'economia del coneixement.
----------------------------------------------------------------------------------------------------------

### Dades del document

Número de DOGV
:   5260

Data del DOGV
:   17-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/4484


Data del document
:   04-04-2006

Organisme emissor
:   Ajuntament de València

Tipus de document
:   Anunci

Descriptors 

:   * fundació
    * tecnologia de la informació
    * administració local
    * reglament intern
    * nova tecnologia
    * informàtica aplicada
    * innovació
    * ajuda a les empreses
    * construcció urbana

Estatuts de la Fundació de la Comunitat Valenciana per a la innovació urbana i l'economia del coneixement. [2006/X4484]  
El Ple de l'Ajuntament de València en la sessió del dia 28 d'octubre de 2005, va aprovar els Estatuts de la Fundació de la Comunitat Valenciana per a la Innovació Urbana i l'Economia del Coneixement, que a continuació es reprodueixen.  
València, 4 d'abril de 2006.. El secretari: José A. Martínez Beltrán.  
Estatuts de la Fundació de la Comunitat Valenciana per a la innovació urbana i economia del coneixement  
Aprovats pel Ple de l'Ajuntament de València en sessió de data 28 d'octubre de 2005.  
Títol primer  
Disposicions generals  
Article 1. Denominació i naturalesa.  
Amb la denominació Fundació de la Comunitat Valenciana per a la Innovació Urbana i Economia del Coneixement es constitueix una Fundació per al desenvolupament de la societat de la informació i la innovació urbana, sense ànim de lucre i sota la tutela del Protectorat que exerceix la Generalitat Valenciana.  
En són fundadors: l'Ajuntament de València, la Universitat de València.Estudi General, la Universitat Politècnica de València, la Fira de València, la Cambra de Comerç de València i la Xarxa d'Instituts Tecnològics de la Comunitat Valenciana (REDIT).  
Article 2. Personalitat i capacitat  
La Fundació adquirirà personalitat jurídica pròpia i plena capacitat d'obrar des de la inscripció de l'escriptura pública de la seua constitució en el corresponent Registre de Fundacions.  
Article 3. Règim.  
La Fundació es regirà per la voluntat del fundador, pels Estatuts i normes que en interpretació i desenvolupament d'aquests establisca el Patronat, i en tot cas per les disposicions legals vigents.  
Article 4. Nacionalitat i adreça  
La Fundació té nacionalitat espanyola. L'adreça social de la Fundació serà al carrer Sant Vicent, 16, 2a planta, de la Ciutat de València. Per acord del Patronat i amb la corresponent modificació estatutària, podrà traslladar-se'n el domicili. Tal reforma estatutària s'inscriurà en el Registre de Fundacions de la Comunitat Valenciana.  
Article 5. Àmbit d'actuació.  
La Fundació desenvoluparà les seues activitats al terme municipal de València. Quant a l'àmbit personal o sector de la població atesa, l'actuació de la Fundació se circumscriu als residents en el dit terme municipal.  
Títol segon  
Objecte i beneficiaris  
Article 6. Fins i Activitats.   
La Fundació té com a objecte servir d'instrument principal i integrador de les actuacions de relacionades amb la societat de la informació i la innovació que es posen en marxa en l'àmbit urbà de València, a fi:  
a) D'Impulsar l'ús i les aplicacions de les noves tecnologies entre els ciutadans i en l'àmbit empresarial, a fi de reduir la bretxa digital.  
b) Fomentar la innovació urbana i les seues aplicacions a l'administració municipal.  
c) Millorar la competitivitat tecnològica del teixit socioeconòmic.  
Correspon al Patronat de la Fundació determinar el mode en què s'hauran de complir els fins enumerats en aquest article. Les prestacions de la Fundació s'atorgaran de forma no lucrativa.  
El desenvolupament de l'objecte de la Fundació s'efectuarà a través d'alguna de les formes següents d'actuació:  
a) Respecte als ciutadans, millorar-ne la qualitat de vida, a través del foment i la promoció de l'ús de les TIC. En aquest sentit, les accions aniran encaminades a la reducció de la bretxa digital, dedicant especial atenció als col·lectius amb més dificultats o amb algun tipus de discapacitat.   
b) Respecte al sistema empresarial, promoure la innovació en els sectors productius i empresarials de la ciutat de València, especialment en aquells relacionats amb la nova economia del coneixement.  
c) Respecte a l'administració local, impulsar aplicacions al servei de la innovació urbana, a fi de modernitzar els serveis municipals i oferir una resposta més àgil i eficaç als ciutadans.  
Article 7. Beneficiaris.  
Seran potencials beneficiaris de la Fundació la societat valenciana en general, i en especial aquells col·lectius més desafavorits enfront de la societat de la informació. La Fundació atorgarà amb criteris d'imparcialitat, objectivitat i no discriminació els seus beneficis a les persones o entitats que reunint les condicions expressades anteriorment estime el Patronat que en són legítims creditors, d'acord amb les bases, normes o regles que establisca a este efecte.  
Ningú podrà al·legar enfront de la Fundació, dret preferent a gaudir dels seus beneficis, ni imposar la seua atribució a persona o entitat determinada.  
Títol tercer  
Govern de la Fundació  
Secció I . Del Patronat  
Article 8. El Patronat.  
El Patronat és l'òrgan de govern, representació i administració de la Fundació que executarà les funcions que li corresponen amb subjecció al que disposa l'Ordenament Jurídic i en els presents Estatuts.  
Article 9. Composició del Patronat.  
9.1. Els membres del Patronat de la Fundació seran nats i electius, segons es preveu en els presents Estatuts.  
9.2. Seran nats els que apareixen en els Estatuts fundacionals.  
9.3. El nombre de components del patronat no podrà ser inferior a sis ni superior a catorze.  
9.4. La resta de patrons tenen caràcter electiu i seran triats pels nats.  
9.5. El Patronat estarà integrat pel total dels vocals que es designen en l'acte constitutiu i, en tot cas, inclourà:  
. Un president, que serà la persona que exercisca l'Alcaldia de València, o persona que delegue  
. Cinc vicepresidents:  
. Vicepresident Primer, el rector de la Universitat de València.Estudi General o persona que delegue  
. Vicepresident Segon, el rector de la Universitat Politècnica de València o persona que delegue  
. Vicepresident Tercer, el president del Comitè Executiu de la Fira de València o persona que delegue.  
. Vicepresident Quart, el president del Comitè Executiu de la Cambra de Comerç de València o persona que delegue  
. Vicepresident Cinquè, el president de la Xarxa d'Instituts Tecnològics de la Comunitat Valenciana o persona que delegue.  
9.6. Es podran incorporar com a patrons aquells que siguen proposats per institucions que coadjuven de forma significativa a la realització del projecte, i siguen nomenats per la resta de patrons  
9.7. Al seu torn, formaran part del patronat en qualitat de patrons col·laboradors aquelles persones designades pels grups polítics de forma proporcional a la seua representació en la corporació Municipal de la Ciutat de València.  
9.8. Així mateix podran nomenar-se patrons d'honor.  
Article 10. Cessament i nomenament de patrons  
El cessament en el càrrec de patrons es produirà per la concurrència d'alguna o diverses de les causes establides legalment.  
Produïda una vacant, el Patronat designarà, de conformitat amb les regles establides en els presents Estatuts i amb la legislació vigent, la persona per a ocupar-la.  
El nomenament es comunicarà al Protectorat en la forma establida per la normativa vigent.  
Article 11. Obligacions dels patrons  
Entre altres, són obligacions dels patrons fer que es complisquen els fins de la Fundació, concórrer a les reunions a què siguen convocats, exercir el càrrec amb la deguda diligència, mantenir un bon estat de conservació i producció de béns i drets de la Fundació i complir en les seues actuacions amb allò que s'ha determinat en les disposicions legals vigents i en els presents Estatuts.  
Article 12. Caràcter gratuït del càrrec de patró.  
Els patrons exerciran els seus càrrecs gratuïtament, sense que en cap cas puguen rebre retribució per l'exercici de la seua funció. No obstant tindran dret a ser reembossats de les despeses degudament justificades que l'exercici de les seues funcions els ocasione.  
Article 13. Organització del Patronat.  
L'exercici dels càrrecs de patrons electius tindrà una durada de quatre anys.  
Article 14. El president  
Al president li correspon ostentar la representació protocol·lària de la Fundació davant qualsevol classe de persones, autoritats i entitats públiques i privades; convocarà les reunions ordinàries i extraordinàries del Patronat i fixarà l'ordre del dia, les presidirà, dirigirà els seus debats i si és el cas executarà els acords, podent per a això realitzar qualsevol classe d'actes i signar aquells documents necessaris amb este fi.  
Article 15. El vicepresident  
Els vicepresidents substitueixen el president per l'ordre del seu nomenament, i en els casos de vacant, absència o malaltia, podent actuar també en representació de la Fundació en aquells supòsits en què així es determine per acord del Patronat.  
Article 16. El secretari  
Són funcions del secretari la custòdia de tota la documentació pertanyent a la Fundació, alçar les actes corresponents a les reunions del Patronat, expedir les certificacions i informes que siguen necessaris i totes aquelles que expressament s'hi deleguen.  
Article 17. El gerent  
Amb independència que es puguen contractar encarregats administratius o tècnics per a determinades tasques relacionades amb la preparació, organització i realització de les activitats dirigides al compliment dels fins d'interès general perseguits per la Fundació, el president podrà designar un gerent per a l'assumpció de les tasques relacionades amb el necessari manteniment i funcionament quotidià de la Fundació i amb la gestió administrativa del seu patrimoni, davall les instruccions i el control del Patronat, podent recaure la designació en una persona que no siga membre del Patronat. El gerent podrà exercir així mateix aquelles funcions que el Patronat, mitjançant apoderament especial, puga atorgar-li.  
Són funcions del gerent, sense necessitat de que existisca un apoderament exprés:  
1) Confeccionar els Plans estratègics d'actuació de la Fundació  
2) Desenvolupar i executar la programació anual d'activitats de la Fundació, en funció dels plans estratègics d'actuació i les línies generals del Patronat.  
3) Confeccionar el Pressupost d'Ingressos i Despeses i la seua memòria explicativa i quadre de finançament, així com la proposta de liquidació.  
4) Retre al Patronat el Balanç de situació, el Compte de Resultats de cada exercici i redactar-ne la memòria de gestió.  
5) Exercir la direcció directa del personal de la Fundació.  
El gerent respondrà de la seua gestió directament davant el Patronat i davant el seu president, i actuarà sempre d'acord amb les directrius, objectius i plans emanats d'aqueixos òrgans de govern, amb estricta subjecció als pressupostos.  
Article 18. Facultats del Patronat.  
18.1. Correspon al Patronat complir els fins fundacionals i administrar els béns i drets que integren el patrimoni de la Fundació, tot mantenint-ne plenament el rendiment i la utilitat.  
18.2. Amb independència de les funcions que li atorguen els presents Estatuts, i sense perjudici de sol·licitar les preceptives autoritzacions al Protectorat, seran facultats del Patronat:  
a) Ostentar la suprema representació de la Fundació en qualsevol classe de relacions, actes i contractes davant l'estat, comunitats autònomes, províncies o municipis, autoritats, centres i dependències de l'administració, jutjats, tribunals, magistratures, corporacions i societats, persones jurídiques i particulars de qualsevol classe, exercitant tots els drets, accions i excepcions i seguint per tots els seus tràmits, instàncies, incidències i recursos, quants procediments, expedients, reclamacions i judicis competisquen o interessen a la Fundació, atorgant a este efecte els poders necessaris.  
b) Acceptar les adquisicions de béns o drets per a la Fundació, així com l'acceptació d'herències o donacions d'acord amb el que preveu legalment.  
c) Efectuar qualsevol classe d'actes i contractes d'adquisició, possessió, administració, alienació i gravamen sobre béns mobles i immobles, fins i tot els relatius a constitució, modificació i cancel·lació total o parcial de les hipoteques; redempció i alliberament de drets reals i la resta d'actes de rigorós domini, sense perjudici de l'obligació de mantenir la intangibilitat dels béns donats a la Fundació pels fundadors i amb l'autorització prèvia del Protectorat en els casos exigits legalment.  
d) Cobrar i percebre les rendes, fruits, dividends, interessos, utilitats i qualssevol altres productes i beneficis que integren el patrimoni de la Fundació.  
e) Efectuar tots els pagaments necessaris, així com les despeses precises per a recaptar, administrar i protegir els fons amb què compte en cada moment la Fundació.  
f) Conservar els béns que integren el patrimoni fundacional i construir els edificis que estime convenients per als fins propis de la Fundació decidint per si sobre la forma adequada i sobre els subministraments de qualsevol classe, qualsevol que fóra la seua qualitat i import, podent, amb absoluta llibertat, utilitzar qualsevol procediment per a això.  
g) Exercir, en general, totes les funcions d'administració, conservació, custòdia i defensa dels béns de la Fundació.  
h) Organitzar i dirigir el funcionament intern i extern de la Fundació; establir els reglaments de tot tipus que consideren convenient; nomenar i separar lliurement el personal directiu, facultatiu, tècnic, administratiu, auxiliar, subaltern i de qualsevol altra índole i assenyalar els seus sous, honoraris i gratificacions, sense altres formalitats que les discrecionalment assenyalades en cada cas.  
i) Procedir a l'elecció, per majoria dels membres nats, dels membres electius o les vacants quan les hagués.  
j) Disposar de les donacions o subvencions conforme als fins establits pel donant.  
k) Totes quantes altres facultats no hagen sigut enumerades però resulten necessàries o oportunes per al compliment dels fins de la Fundació  
18.3. Podrà el Patronat delegar les seues atribucions, en els casos que possibilite l'ordenament jurídic, en algun o alguns dels seus patrons.  
Article 19. Reunions del Patronat i convocatòria.  
El Patronat es reunirà anualment almenys en dues sessions ordinàries, i tantes extraordinàries com siguen sol·licitades. Correspon al president convocar-ne les reunions, bé a iniciativa pròpia, ben quan ho sol·licite un terç com a mínim dels seus membres.  
La convocatòria es farà arribar a cada un dels membres almenys amb 48 hores d'antelació a la data de la seua realització. En aquesta es farà constar el lloc, dia i hora de celebració de la reunió, i l'ordre de dia.  
No serà necessari convocatòria prèvia quan es troben presents tots els patrons I acorden per unanimitat la realització de la reunió.  
Article 20. Forma de deliberar i prendre els acords.  
Per a la vàlida constitució del Patronat es requerirà la presència del president i del secretari, o si és el cas dels qui els substituïsquen, i de la meitat almenys dels seus membres, en primera convocatòria, i en segona convocatòria quan hi haja presents tres membres com a mínim. Les reunions seran dirigides pel president. Els acords s'adoptaran per majoria de vots dels patrons presents, en els termes establits en els presents estatuts. Cada patró haurà de tenir un vot, sense que hi càpiga un patró sense dret a aquest. En cas d'empat decidirà el vot de qualitat del president.  
De les sessions del Patronat s'alçarà pel secretari la corresponent acta, que haurà de ser subscrita i aprovada per tots els membres presents en la reunió.  
Article 21. Obligacions del Patronat.  
En la seua actuació el Patronat haurà d'ajustar-se a allò que s'ha preceptuat en la legislació vigent i a la voluntat dels fundadors manifestada en aquests Estatuts. El Patronat retrà comptes al Protectorat, presentarà pressupostos i sol·licitarà les necessàries autoritzacions de conformitat amb la normativa vigent.  
Secció II . De la gestió  
Article 22. Patrimoni Fundacional.  
El capital fundacional estarà integrat per tots els béns i drets que constitueixen la dotació de la Fundació i per aquells altres que d'ara en avant s'hi aporten amb aqueix caràcter.  
Article 23. Composició del Patrimoni.  
El Patrimoni de la Fundació pot estar constituït per qualsevol classe de béns i drets susceptibles de valoració econòmica. La Fundació figurarà com titular de tots els béns i drets que integren el seu patrimoni, per a la qual cosa aquests s'inscriuran en els Registres Públics corresponents, i s'inclouran en l'inventari de béns de la Fundació.  
Article 24. Del finançament.  
La Fundació, per a l'exercici de les seues activitats es finançarà amb els recursos que provinguen del rendiment del seu patrimoni i, si és el cas amb aquells altres procedents de les ajudes, subvencions o donacions que reba tant de persones o entitats públiques com a privades.  
Article 25. De l'administració.  
Queda facultat el Patronat per a l'administració i disposició del patrimoni de la Fundació, de conformitat amb el que aconselle la conjuntura econòmica de cada moment i sense perjudici de sol·licitar les degudes autoritzacions del Protectorat.  
La Fundació aplicarà els seus recursos al compliment dels diversos fins fundacionals que perseguisca, d'acord amb els percentatges establits legalment i en la proporció que per a cada exercici determine el Patronat en elaborar i aprovar els corresponents pressupostos anuals.  
Article 26. Règim Financer.  
L'exercici econòmic coincidirà amb l'any natural. En la gestió economicofinancera, la Fundació es regirà d'acord amb els principis i criteris generals determinats en la normativa vigent.  
Article 27. Rendició de comptes i pressupostos.  
Es confeccionarà per a cada exercici: el pressupost corresponent en què es recolliran amb claredat els ingressos i despeses, junt amb una memòria explicativa d'aquest; l'inventari valorat de béns i drets de la Fundació; el balanç de situació; el compte de resultats; una memòria de la gestió econòmica, que inclourà, si és el cas, el quadre de finançament i també contindrà les variacions patrimonials i els canvis en els seus òrgans de govern, direcció i representació; una memòria expressiva de les activitats fundacionals, que contindrà l'exacte grau de compliment dels seus fins fundacionals; i la liquidació del pressupost d'ingressos i despeses.  
Així mateix, les memòries reflectiran totes aquelles incidències que la legislació aplicable exigisca.  
Tots els documents esmentats hauran de ser aprovats pel Patronat i remesos al Protectorat per al seu examen, comprovació de la seua adequació a la normativa vigent i dipòsit, en el Registre de Fundacions, dins dels terminis marcats en la legislació vigent.  
Títol Quart  
De la modificació, fusió o extinció  
Article 28. Per acord del Patronat podran ser modificats els presents Estatuts, ajustant-se per a això a les causes, quòrum, majories i procediments establits en la legislació vigent.  
Article 29. La Fundació té durada il·limitada, no obstant el Patronat podrà proposar la seua fusió a una altra Fundació o acordar la seua extinció, en els termes fixats per la legislació vigent.  
En cas d'extinció, als béns se'ls donarà el destí que el Patronat determine, d'acord amb allò que s'ha ordenat per la normativa vigent, aplicant-se el romanent a la realització de fins d'interès general anàlegs.